સૌરમંડળના કેન્દ્રમાં સૂર્ય છે. અને તેની આજુબાજુ ભ્રમણ કરતાં ગ્રહોમાં પૃથ્વી, મર્ક્યુરી, વિનસ, માર્સ, જ્યુપિટર (બૃહસ્પતિ), સેટર્ન (શનિ), યુરેનસ, નેપ્ચ્યુન વગેરેનો સમાવેશ થાય છે. પરંતુ સૌરમંડળને એક ‘સિસ્ટમ’ તરીકે ગણીએ તો બ્રહ્માંડમાં આવી અનેક સિસ્ટમ્સ છે, જેમાં હજારો ગ્રહો- લઘુગ્રહો આવેલા છે. સૌરમંડળ સિવાયના આ ગ્રહો ‘એક્ઝોપ્લેનેટ‘ તરીકે ઓળખાય છે. પ્રથમ વખત ઇસ ૧૯૧૭માં આ રકારના એક્ઝોપ્લેનેટ વિષે માહિતી મળી, પરંતુ કોઈક કારણોસર એમની ઓળખ ન થઇ શકી. ત્યાર બાદ છેક ઇસ ૧૯૮૮ અને ઇસ ૧૯૯૨માં એક્ઝોપ્લેનેટ્સ વિષે આધારભૂત માહિતી મળવાની શરૂઆત થઇ. જેમ પૃથ્વી સૌરમંડળનો હિસ્સો છે, એમ આ તમામ પ્લેનેટ્સ પણ કોઈકને કોઈક સિસ્ટમનો હિસ્સો છે. લેટેસ્ટ આંકડાઓ મુજબ ૧ મે ૨૦૧૮ સુધીમાં ૩,૭૬૭ જેટલા એક્ઝોપ્લેનેટ્સની માહિતી મળી ચૂકી છે જે ૨,૮૧૬ જેટલી જુદી જુદી ‘સિસ્ટમ’નો હિસ્સો છે. એનો અર્થ એ કે આપણા સૌરમંડળ જેટલી બીજી અઢી હજારથી ય વધુ સિસ્ટમ્સ બ્રહ્માંડમાં મોજૂદ છે! જો કે આ બધી સિસ્ટમ્સ સૌરમંડળ જેવી-જેવડી નથી. આ પૈકી માત્ર ૬૨૮ જેટલી સિસ્ટમ્સમાં જ એક થી વધુ ગ્રહો મોજૂદ છે![i]